b'\n_START_ARTICLE_\nBan Ki-Moon\n_START_SECTION_\nBiografija\n_START_PARAGRAPH_\nGim\xc4\x97 ma\xc5\xbeame Haengchi kaimelyje prie \xc4\x8cungd\xc5\xbeu miesto, \xc4\xaf kur\xc4\xaf vaikyst\xc4\x97je persikraust\xc4\x97. Kor\xc4\x97jos karo metu Ban Ki Munas su t\xc4\x97vais nuo vykusio karo veiksm\xc5\xb3 buvo pasitrauk\xc4\x99 i\xc5\xa1 \xc4\x8cungd\xc5\xbeu \xc4\xaf atokesnes Kor\xc4\x97jos vietoves. Baig\xc4\x97 \xc4\x8cungd\xc5\xbeu vidurin\xc4\x99 mokykl\xc4\x85. 1970 m. baig\xc4\x97 tarptautini\xc5\xb3 santyki\xc5\xb3 bakalauro studijas Seulo universitete ir prad\xc4\x97jo dirbti P. Kor\xc4\x97jos u\xc5\xbesienio reikal\xc5\xb3 ministerijoje. 1979 m. paskirtas U\xc5\xbesienio reikal\xc5\xb3 ministerijos Jungtini\xc5\xb3 Taut\xc5\xb3 departamento direktoriumi. 1985 m. baig\xc4\x97 vie\xc5\xa1ojo administravimo magistro studijas Harvardo universiteto D\xc5\xbe. Kened\xc5\xbeio valdymo mokykloje. Nuo 1992 m. iki 1994 m. dirbo P. Kor\xc4\x97jos ambasadoje JAV. 1995 m. paskirtas P. Kor\xc4\x97jos u\xc5\xbesienio reikal\xc5\xb3 viceministru. 1996 m. tapo P. Kor\xc4\x97jos prezidento patar\xc4\x97ju nacionalinio saugumo klausimais. 1998 m. paskirtas P. Kor\xc4\x97jos ambasadoriumi Austrijoje ir Slov\xc4\x97nijai. 2001 m. P. Kor\xc4\x97ja pirmininkavo Jungtini\xc5\xb3 Taut\xc5\xb3 Generalinei Asambl\xc4\x97jai, o Ban Ki Munas buvo paskirtas pirmininko Han Seung-soo \xc5\xa1tabo vadovu. 2003 m. naujai i\xc5\xa1rinktas Piet\xc5\xb3 Kor\xc4\x97jos prezidentas Roh Moo-hyun Ban Ki mun\xc4\x85 paskyr\xc4\x97 u\xc5\xbesienio politikos patar\xc4\x97ju. 2004 m. Ban Ki Munas paskirtas P. Kor\xc4\x97jos u\xc5\xbesienio reikal\xc5\xb3 ministru. 2006 m. spalio 13 d. Jungtini\xc5\xb3 Taut\xc5\xb3 Generalin\xc4\x97 Asambl\xc4\x97ja paskyr\xc4\x97 j\xc4\xaf organizacijos generaliniu sekretoriumi. \xc5\xa0iose pareigose Ban Ki Munas dirbo nuo 2007\xc2\xa0m. prad\xc5\xbeios, pakeit\xc4\x99s Kof\xc4\xaf Anan\xc4\x85. Generalinio sekretoriaus pareigose didel\xc4\xaf d\xc4\x97mes\xc4\xaf skyr\xc4\x97 klimato kaitos klausimams bei Darf\xc5\xabro kriz\xc4\x97s sprendimui. 2011 m. bir\xc5\xbeelio 21 d. Jungtini\xc5\xb3 Taut\xc5\xb3 Generalin\xc4\x97 asambl\xc4\x97ja vienbalsiai paskyr\xc4\x97 Ban Ki Mun\xc4\x85 antrajai Generalinio sekretoriaus kadencijai. Jos metu Ban Ki Munas kviet\xc4\x97 u\xc5\xbetikrinti taik\xc4\x85 Artim\xc5\xb3j\xc5\xb3 Ryt\xc5\xb3 regione, organizavo Sirijos pilietinio karo taikos derybas, kviet\xc4\x97 taikiai spr\xc4\x99sti konflikt\xc4\x85 Ukrainos rytuose. Ban Ki Munas teigiamai vertintas u\xc5\xbe didel\xc4\xaf d\xc4\x97mes\xc4\xaf, skirt\xc4\x85 globalinio at\xc5\xa1ilimo problemoms. Kritikuotas u\xc5\xbe gaus\xc5\xb3 P. Kor\xc4\x97jos pilie\xc4\x8di\xc5\xb3 skyrim\xc4\x85 \xc4\xaf vadovaujan\xc4\x8dias pareigas Jungtin\xc4\x97se Tautose._NEWLINE_2016 m. pabaigoje baig\xc4\x99s Jungtini\xc5\xb3 Taut\xc5\xb3 generalinio sekretoriaus kadencij\xc4\x85, buvo laikomas rimtu kandidatu 2017 m. gegu\xc5\xbe\xc4\x97s 10 d. vykusiuose P. Kor\xc4\x97jos prezidento rinkimuose, ta\xc4\x8diau t\xc5\xb3 met\xc5\xb3 vasario 1 d. savo kandidat\xc5\xabr\xc4\x85 atsi\xc4\x97m\xc4\x97._NEWLINE_2017 m. rugs\xc4\x97jo 14 d. Tarptautinis olimpinis komitetas Ban Ki Mun\xc4\x85 i\xc5\xa1rinko organizacijos Etikos komisijos pirmininku._NEWLINE_Daugelis \xc5\xa1ali\xc5\xb3 jam yra skyrusios valstybinius apdovanojimus, Ban Ki Munas yra keli\xc5\xb3 de\xc5\xa1im\xc4\x8di\xc5\xb3 pasaulio universitet\xc5\xb3 garb\xc4\x97s daktaras.'